Suomen palopäällystöliitto neuvoo, miten tulipalossa tulee toimia.

Vuosaaren huoneistopaloista on paljastunut, että asunnosta puuttui palovaroitin. Poliisi on lisäksi kertonut, että palo sai alkunsa huoneiston saunasta.

Palossa kuoli perjantain vastaisena yönä äiti ja kolme alle kouluikäistä lasta. He asuivat yli 60 neliön vuokra-asunnossa Helsingin Vuosaaressa, kerrostalon ylimmässä kerroksessa.

Kolmioon kuului sauna, joka sijaitsi asunnon ulko-oven vieressä. Asunnossa oli myös parveke. Huoneet olivat liukuovilla eristetty toisistaan.

Palovaroitin pelastaa

Suomen Palopäällystöliiton koulutuspäällikkö Pasi Uurasmaa ei halua ottaa kantaa Vuosaaren paloon. Hän kommentoi kerrostalojen ja asumisen paloturvallisuutta yleisellä tasolla.

Uurasmaa pohtii, että jos palo on saanut alkunsa keskellä yötä, asukkaat ovat mitä todennäköisemmin unessa. Kun asunnossa ei ole palovaroittimia, palon havaitseminen viivästyy.

– Oikein sijoitettu ja toimintakuntoinen palovaroitin hälyttää, herättää ja antaa nimenomaan aikaa poistumiselle.

Palavaa materiaalia kiukaalla?

Saunapalot syttyvät Uurasmaan mukaan yleensä siitä, että kiukaalle on mennyt jotain muuta kuin sinne kuuluu.

Osa ihmisistä käyttää saunaa pyykin kuivaamiseen niin, että he laittavat kiukaan päälle. Joillakin pyykkinarut kulkevat kiukaan päällä. Jotkut roikuttavat vaatteita henkarissa.

– Muovihenkari valahtaa, vaatekappale putoaa kiukaalle ja syttyy palamaan, Uurasmaa kuvaa kauhuskenaariota.

Jos asukas käyttää saunaa kuivaamiseen, saunan ovet pitäisi paloturvallisuussyistä pitää kiinni. Kaikki ovet estävät savukaasujen leviämisen.

– Onko saunan ovi kiinni vai onko se auki suoraan huoneistoon, Uurasmaa kysyy.

Muutama henkäys savua tappaa

Kaikissa paloissa muodostuu savun lisäksi häkää ja palavasta materiaalista riippuen muita myrkyllisiä yhdisteitä.

Vuosaaren turma-asunnossa saunan ovi on heti ulko-oven vieressä.

Ulkopuolinen voi ajatella, että saunasta on tullut kuumia, myrkyllisiä kaasuja eteiseen. Asunnosta poistuttaessa eteisen suuntaan ei silloin ole mitään asiaa.

Uurasmaa neuvoo, että kohti savua, kuumaa tai liekkiä ei tule koskaan poistua. Savuiseen porraskäytävään ei saa koskaan poistua.

– Savuhan se on, joka ihmiset tappaa käytännössä. Hyvin harvoin tulipaloissa ihmisten todellinen kuolinsyy on palovammat.

– Ei ole kuin muutama henkäys kuumia palokaasuja, tajuttomuus tulee saman tien.

Hakeudu raittiiseen ilmaan

Asunnoissa on yleensä uloskäynti ja sen lisäksi varatie. Kerrostaloissa varatienä toimii usein parveke. Jos ei ole parveketta, varatienä toimii ikkuna.

– On tärkeää siirtyä raittiin ilman äärelle, hälyttää apua ja ilmaista pelastajille olinpaikkansa.

Palomiehet voivat nostolavakalustolla ottaa asukkaita varateiden ääreltä turvaan.

Tulipalopaikalla Uurasmaa neuvoo liikkumaan asunnossa matalalla. Myrkylliset kaasut ovat ylhäällä, katon rajassa.

– Tulipalotilanteessa lämpötilat ovat suuret. Lattian rajassa on sata astetta ja katossa 600 astetta. Ihmisen keuhkot ovat sellaiset, että 150-asteinen ilma jos menee keuhkoihin, se rupeaa tuhoamaan keuhkorakkuloita.

Sulje ovet perässä

Tulipalo leviää huoneesta toiseen kuumien savukaasujen mukana. Uurasmaa sanoo, että harvoin käy niin, että seinä palaa puhki.

Jos asunnossa syttyy tulipalo, huoneesta toiseen liikuttaessa ovet pitäisi sulkea aina perässä. Ovien sulkeminen estää palon leviämisen.

– Huoneistojen väliovilla saa minuuttitolkulla pelastettua aikaa.

Vanhuksia kuolee eteiseen

Tulipaloja tutkittaessa on havaittu uutena ilmiönä, että tulipaloissa kuolleet ihmiset löytyvät usein asunnon ulko-oven takaa.

Uurasmaa sanoo, että monessa kerrostalon asunnossa on ovipari. Sisempi ovi avautuu sisäänpäin.

– Tietyssä vaiheessa palavassa asunnossa muodostuu kova ylipaine. Etenkin vanhojen ihmisten on ollut vaikea saada sisäovea auki.

Painehuippu ei kestä kovin kauan. Jossain vaiheessa ikkunat menevät puhki.

– Niin kauan kuin ikkunat ovat ehjät, asunnossa on ylipainevaikutus.

Palovaroitin joka huoneistoon

Vuosaaren kerrostaloon on rakennuslupa myönnetty vuoden 2004 lopussa.

Palovaroitin on ollut pakollinen jokaisessa asunnossa 1.9.2000 lähtien. Paristokäyttöinen palovaroitin on lain mukaan asukkaan vastuulla.

Asuinrakennuksiin, joihin rakennuslupa on haettu 1.2.2009 tai sen jälkeen, tulee asunnot varustaa sähköverkkoon kytketyillä palovaroittimilla. Varoittimet ovat huoneistokohtaisia.

Koulutuspäällikkö Pasi Uurasmaa sanoo, että huoneiston haltijan velvollisuus on huolehtia siitä, että asunnossa on riittävästi palovaroittimia tai muita laitteita, jotka mahdollisimman aikaisin havaitsevat alkavan tulipalon ja varoittavat asunnossa olevia.

– Huoneiston haltijalla on lain nojalla myös velvollisuus testata varoittimet.

Jos asunnoissa on sähköverkkoon kytkettyjä palovaroittimia, vastuu on taloyhtiöllä.

– Eli asukkaan ei itse tarvitse eikä pidä alkaa korjata, mutta huoneiston haltijalla on velvollisuus ilmoittaa havaitsemistaan vioista.

­

­